Sebebabili AbeZimbabwe Asebefele eSontweni kaTB Joshua
Omunye ofele engozini le odabuka eZimbabwe yisiphathamandla seMDC-T, uMnu. Greenwhich Ndanga kwasinda abangamatshumi amabili lane.
WASHINGTON DC — Liviki kuhlelo lwethu "Liphuma Lendaba Litshona Lendaba" kusStudio Seven sixoxe loMnu. Jabulani Ndlovu umalumakhe ka Nkosazana Cathrine Ndlovu obhubhele engozini yokudilika kwesakhiwo seSonto kaMprofitha TB Joshua. Lesi sakhiwo sidilike kumaviki amabili edluleyo. Lanxa kungaziwa mhlophe ukuthi sadilika njani u Joshua uthi ulemfanekiso etshingisa ukuba lokhu kwenzakala ngemva kokubonakala kwendizamtshina eyaphapha phezu kwesakhiwo lesi kathathu. Kodwa iziphathamandla zakwele Nigeria zithi lesi sakhiwo sadilika ngoba sasingezelelwa sisiya phezulu okwenza sisindwe sidilike. Kwafa abantu abedlula amatshumi ayithoba minwe mibili kwasinda abanye abedlula ikhulu lamatshumi amabili. Ingengi labafaya ngabadabuka kwele South Africa. Abavela eZimbabwe abafaya babili ababalisa u Ndlovu lesiphathamandla sebandla leMDC-T, uMnu. Greenwhich Ndanga owayengumgcinisihlalo wesigaba seMashonaland West. Kubikwa kulabantu abangamatshumi amabili lanye abavela eZimbabwe abasinda engozini le. UMnu. Jabulani Ndlovu uthi umzukulu wakhe utshiye abantwana abancane ababalisa oleminyaka emithathu onguye kade esiyamdingela uncedo lwemithandazo ka TB Joshua.